Diari Oficial de la Generalitat Valenciana


Sumari del DOGV 9602, del 24-05-2023 (2023/5573)

DECRET 73/2023, de 19 de maig, del Consell, pel qual s'aproven les bases reguladores de les ajudes directes als col·lectius més vulnerables amb hipoteca a tipus d'interés variable, i es convoquen.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/05/19/73/dof/vci/html**

### Dades del document

Número de DOGV
:   9602

Data del DOGV
:   24-05-2023

Secció del DOGV
:   I. DISPOSICIONS GENERALS

Número del document
:   2023/5573


Data del document
:   19-05-2023

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública
    * legislació
    * benestar social
    * hipoteca

DECRET 73/2023, de 19 de maig, del Consell, pel qual s'aproven les bases reguladores de les ajudes directes als col·lectius més vulnerables amb hipoteca a tipus d'interés variable, i es convoquen. [2023/5573]  
PREÀMBUL  
  
I  
  
L'estabilitat de preus amb elevat risc deflacionista en les economies europees en els últims anys i que va obligar el BCE a mantindre el tipus d'intervenció al 0 % durant molt de temps i a realitzar operacions especials d'expansió monetària a més del Quantitative Easing, va finalitzar durant 2021. A causa de l'efecte de la pandèmia de la Covid-19 i la globalització al costat de la política fiscal expansiva adoptada pels països, l'economia global es va ressentir per l'aparició de colls de botella, i es produïa un punt d'inflexió en la taxa d'inflació, que va mostrar un comportament clarament alcista.  
Aquests colls de botella en els components van provocar una alça general dels preus de les matèries primeres, energia, i finalment dels preus industrials. La guerra deslligada a Ucraïna i les tensions prèvies prebèl·liques a principis de 2022 no han fet més sinó tensionar encara més els preus.  
En aquest context internacional, la política monetària expansiva que va caracteritzar l'estratègia del Banc Central Europeu durant la recuperació de la crisi financera de 2008 i la pandèmia Covid-19, ha sigut substituïda per un enduriment traduït en una sostinguda pujada de tipus d'interés de referència, que s'ha traslladat ràpidament als mercats monetaris i de deute. I tot això en resposta per a controlar la inflació de fins a dos dígits que han registrat en els últims mesos les economies mundials i per tant els països membres de la Unió Europea.  
  
A Espanya, l'exposició al risc de tipus d'interés de la cartera hipotecària s'ha anat reduint durant els últims anys, augmentant el pes dels préstecs a tipus fix, de manera que abans de la pujada de tipus, tres de cada quatre noves hipoteques es concedien ja a tipus fix. A més, el termini mitjà residual ha baixat dels díhuit anys en 2017 a tot just deu a la fi de 2021. No obstant això, encara que el volum viu del conjunt de préstecs hipotecaris amb tipus d'interés variable és reduït en relació amb l'import nominal dels préstecs, el conjunt dels préstecs hipotecaris vius a Espanya a tipus d'interés variable són els que amb claredat tenen molt major pes que els de tipus fix, per la qual cosa l'impacte de la pujada dels tipus d'interés afecta, encara que asimètricament, a la majoria de les famílies endeutades amb hipoteques.  
  
No obstant això, la pujada de l'Euríbor (principal índex de referència del mercat hipotecari) en més de quatre-cents punts bàsics en aquests últims mesos, que va aconseguir el passat 9 de març un màxim del 3,98 % en aquest cicle de pujades i el més recent està en el 3,84% després d'haver romàs sis anys en terreny negatiu, està afectant aquelles famílies que tenen concertada la seua hipoteca a tipus variable. L'alça de l'Euríbor ha provocat un fort augment en les quotes hipotecàries mensuals d'aquestes famílies que s'anirà estenent durant els pròxims mesos a mesura que es produïsquen les revisions periòdiques corresponents. La situació es veu en una certa forma agreujada, puix que el mercat hipotecari espanyol dels últims anys s'ha caracteritzat per la concessió d'operacions a les famílies al límit de la seua capacitat de pagament, recolzat en la inusual etapa passada de tipus d'interés molt baixos.  
Així mateix, a més de l'impacte de la pujada dels tipus d'interés de les hipoteques, cal sumar-hi l'increment recent d'altres costos de béns i serveis bàsics com els aliments o l'energia, que està afectant greument les rendes reals familiars, la qual cosa potencialment asfíxia a les llars amb rendes més modestes i amb hipoteca, ja que aquestes destinen un major percentatge de les seues rendes a l'alimentació i transport.  
  
  
  
  
  
II  
  
Reconeixent la gravetat dels costos econòmics, financers i socials que poden generar les situacions d'excessiu endeutament i de dificultats per al pagament dels préstecs sobre l'habitatge habitual, i a fi de complementar les ajudes estatals establides per a reforçar la protecció del deutor hipotecari en risc de vulnerabilitat per la pujada de tipus d'interés o per la reducció de les rendes reals, bé per l'elevada pèrdua de poder adquisitiu o bé per la precarietat laboral, i permetre l'alleujament de la seua càrrega financera, el Consell va establir un paquet de mesures d'ajuda mitjançant la publicació del Decret llei 7/2023, de 14 d'abril, del Consell, de mesures extraordinàries de suport a persones físiques vulnerables per a pal·liar els efectes de la pujada dels preus de l'alimentació a conseqüència de la guerra a Ucraïna i de la pujada dels tipus d'interés en els préstecs hipotecaris sobre l'habitatge habitual (núm. 9578, de 19.04.2023), entre les quals es troba la que desenvolupa el present decret, que estableix una nova ajuda a aquests col·lectius vulnerables amb hipoteca sobre habitatge habitual radicat en la Comunitat Valenciana en règim de tipus d'interés variable i que han de fer front a un esforç hipotecari excessiu en relació amb les seues condicions econòmiques. A més, l'import del nominal del préstec hipotecari objecte de l'ajuda no pot superar els 240.000 euros.  
  
D'acord amb tot l'exposat, donada la finalitat d'aquestes ajudes, que és reduir la probabilitat de la pèrdua de l'habitatge habitual per part dels col·lectius més vulnerables en risc d'exclusió per no poder afrontar el pagament de les quotes hipotecàries, i en relació amb l'exigit en l'article 22.2.c de la Llei 38/2003, de 17 de novembre, general de subvencions i l'article 168.1.C de la Llei 1/2015, de 6 de febrer, d'hisenda pública, del sector públic instrumental i de subvencions, i el Decret llei 7/2023, de 14 d'abril, del Consell, queden motivades les circumstàncies excepcionals que dificulten la convocatòria d'aquestes ajudes mitjançant un procediment de concurrència competitiva i que justifiquen la seua concessió directa.  
  
  
III  
  
Amb vista a aconseguir l'objectiu d'alleujar la càrrega financera del deutor hipotecari vulnerable resident en la Comunitat Valenciana, l'article 4 del decret defineix les condicions que han de complir els beneficiaris de l'ajuda: que la garantia del préstec hipotecari recaiga sobre l'habitatge habitual del beneficiari i estiga radicat en territori de la Comunitat Valenciana; que el finançament està sotmés al règim de tipus d'interés variable; que els ingressos bruts de la unitat familiar en 2021 no siguen superiors a 33.600 euros; i que la quota hipotecària resulte superior al 40 o 50 % dels ingressos nets de la unitat familiar, depenent del nivell acreditat d'aquests últims.  
Si els ingressos bruts del sol·licitant són inferiors o iguals a 25.200 euros i la quota hipotecària anual és superior al 40 % dels ingressos nets acreditats, rebrà una quantia fixa de 600 euros. Si els ingressos bruts del sol·licitant són inferiors o iguals a 33.600 euros i superiors a 25.200 euros, i la seua quota hipotecària anual resulta superior al 50 % dels seus ingressos nets, percebrà 300 euros d'ajuda.  
Finalment, la norma preveu que la sol·licitud de l'ajuda es presente directament a la Generalitat a través dels mitjans que s'habiliten per a això.  
Per tot el que s'ha exposat, en virtut del que disposen els articles 18.f i 28.c de la Llei 5/1983, de 30 de desembre, de la Generalitat, del Consell, i l'article 168.1.c de la Llei 1/2015, que atribueix al Consell la competència per a aprovar mitjançant decret aquest tipus d'ajudes, a proposta del conseller d'Hisenda i Model Econòmic, amb deliberació prèvia del Consell, en la reunió celebrada el dia 19 de maig de 2023,  
  
  
DECRETE  
  
Article 1. Objecte, finalitat i règim jurídic  
1. L'objecte d'aquest decret és l'aprovació de les bases reguladores i la convocatòria d'ajudes directes per a fer costat als col·lectius més vulnerables amb hipoteca en règim de tipus d'interés variable, amb residència habitual a la Comunitat Valenciana.  
2. La finalitat d'aquesta subvenció és reduir la probabilitat de la pèrdua de l'habitatge habitual per part dels col·lectius més vulnerables en risc d'exclusió per no poder afrontar el pagament de les quotes hipotecàries.  
3. Les ajudes previstes en aquesta norma s'articularan en forma de subvencions de concessió directa, en aplicació del que es disposa en l'article 22.2.c de la Llei 38/2003, de 17 de novembre, en relació amb el que estableixen els apartats 2 i 3 de l'article 28, i l'article 168.1.c de la Llei 1/2015, de 6 de febrer, de la Generalitat, per concórrer raons d'interés públic, econòmic, social i humanitari, a conseqüència dels efectes provocats per l'increment dels tipus d'interés o la caiguda dels ingressos nets de la unitat familiar.  
  
Article 2. Finançament i característiques de les subvencions  
En virtut del que es disposa en l'article 15 del Decret llei 7/2023, de 14 d'abril, del Consell, de mesures extraordinàries de suport a persones físiques vulnerables per a pal·liar els efectes de la pujada dels preus de l'alimentació a conseqüència de la guerra a Ucraïna i de la pujada dels tipus d'interés en els préstecs hipotecaris sobre l'habitatge habitual (DOGV 9578, 19.04.2023):  
1. La subvenció es finançarà amb càrrec a la línia S1426 del programa pressupostari 615.30 de l'exercici 2023 amb un import de 6.000.000 d'euros, L'import total de les ajudes concedides es limitarà al crèdit establit en aquesta línia.  
2. No obstant això, la naturalesa del crèdit pressupostari és ampliable, en els termes establits en l'article 15 del Decret llei 7/2023, de 14 d'abril, del Consell.  
  
Article 3. Definició de col·lectiu vulnerable  
1. A l'efecte d'aquest decret i altra normativa aplicable, tindrà la consideració de persona que pertany a un col·lectiu vulnerable quan, sent persona física, els ingressos bruts anuals de la unitat familiar siguen igual o inferiors a 33.600 euros.  
A aquest efecte, s'estableixen les següents definicions:  
- Unitat familiar: el deutor, el seu cònjuge no separat legalment o parella de fet inscrita i les persones que pogueren donar dret a aplicar el mínim per descendents regulat en la Llei 35/2006, de 28 de novembre, de l'impost sobre la renda de les persones físiques i de modificació parcial de les lleis dels impostos de societats, sobre la renda de no residents i sobre el patrimoni, així com amb els ascendents fins a segon grau per línia recta que convisquen en el mateix domicili. Per a la determinació d'aquestes circumstàncies de convivència s'atendrà la situació existent a 31 de desembre de 2022. A aquest efecte, en la sol·licitud de les ajudes haurà d'incloure's una declaració responsable comprensiva de les persones que integren la unitat de convivència.  
  
- Ingressos bruts: es consideren ingressos bruts a aquest efecte tots els ingressos de qualsevol naturalesa de tots els membres de la mateixa unitat familiar, deduïts totes les despeses necessàries per a l'obtenció dels ingressos i les deduccions generals. En particular, es correspon amb la suma de les caselles de la declaració de la Renda de 2021 (Model 100), la 505 i la 510. No obstant això, en el cas de no haver presentat la declaració de la Renda de 2021 per no estar obligat a això, es consideraran les imputacions de renda equivalents que dispose l'Agència Estatal d'Administració Tributària (AEAT).  
2. Per cada unitat familiar sols es podrà concedir l'ajuda a un dels membres.  
  
Article 4. Beneficiaris de les ajudes, requisits, forma d'acreditació i documentació a presentar  
1. Seran beneficiaris de les ajudes les persones físiques que tinguen la consideració d'integrant d'un col·lectiu vulnerable segons es defineix en l'article 3 anterior, i que complisquen els següents requisits:  
a) Que tinga la seua residència habitual i el seu domicili fiscal a la Comunitat Valenciana.  
b) Que siga titular d'un préstec hipotecari per a adquisició d'habitatge habitual en règim de tipus d'interés variable formalitzat abans del 30 de juny de 2022, amb revisió del tipus d'interés posterior a l'1 d'abril de 2022, i l'import nominal concedit del qual no siga superior a 240.000 euros.  
c) Que la càrrega financera en els últims dotze mesos pel préstec hipotecari resulte superior al següent percentatge dels ingressos nets anuals del beneficiari o la unitat familiar en funció els següents imports:  
  
- El 40 %, per a ingressos bruts anuals inferiors o iguals a 25.200 euros.  
- El 50 %, per a ingressos bruts anuals inferiors o iguals a 33.600 euros i superiors a 25.200 euros.  
A l'efecte d'aquest Decret, s'entén per càrrega financera l'import conjunt d'interessos més l'amortització del capital del préstec en els últims dotze mesos immediatament anteriors a la presentació de la sol·licitud d'ajuda, i per ingressos nets anuals de la unitat familiar a la suma de les caselles 505 i 510 menys les caselles 609 i 670, totes elles de la declaració de Renda de 2021 (Model 100). En el cas de sol·licitants que no hagueren presentat la declaració de Renda de 2021 perquè no estigueren obligats, els ingressos nets es calcularan de manera anàloga a partir de les imputacions de renda facilitades per l'AEAT.  
  
d) Que estiga al corrent en els pagaments del préstec hipotecari objecte de l'ajuda. A aquest efecte, s'entendrà haver abonat les quotes corresponents als dotze mesos anteriors a la presentació de la sol·licitud.  
  
e) Que tinga la condició de «No declarant» respecte de l'impost sobre el patrimoni.  
2. Els requisits dels apartats b i d, així com l'import de la càrrega financera sol·licitat en l'apartat c s'acreditaran mitjançant certificació de l'entitat financera prestadora de l'operació hipotecària, i en el cas que no fora possible obtindre aquesta, podrà ser substituïda per documentació justificativa emesa per aquesta entitat financera.  
3. La justificació de la concurrència dels requisits a i e, així com els ingressos bruts i nets anuals als quals es refereix l'apartat 1.c d'aquest article, es realitzarà mitjançant la consulta telemàtica a la informació de la qual disposen els òrgans competents de les Administracions públiques i, especialment, l'Agència Estatal d'Administració Tributària, amb caràcter previ a la concessió, sense perjudici dels controls que pogueren establir-se per a verificar la seua existència, d'acord amb el que es disposa en l'article 30.7 de la Llei 38/2003, de 17 de novembre, general de subvencions. Mitjançant la seua signatura en la sol·licitud, els sol·licitants autoritzen expressament l'Administració de la Generalitat per a efectuar la consulta telemàtica referida.  
4. La sol·licitud d'ajuda haurà de presentar-se juntament amb la següent documentació:  
- Informació relativa al préstec hipotecari acreditada mitjançant certificació de l'entitat financera prestadora o, subsidiàriament, mitjançant documentació justificativa emesa per aquesta entitat financera que especifique:  
a) Nominal inicial del préstec hipotecari  
b) Data de formalització  
c) Tipus d'interés variable  
d) Data de l'última revisió del tipus d'interés  
e) Pagament de les quotes dels últims dotze mesos (amb independència de la seua periodicitat) immediatament anteriors a la data de presentació de la sol·licitud d'ajuda  
- Rebut de l'impost sobre béns immobles de l'exercici 2021 sobre l'habitatge habitual en garantia del préstec hipotecari a l'efecte d'acreditar la seua referència cadastral  
- Declaració responsable dels integrants de la unitat familiar a 31 de desembre de 2022, a excepció de la persona sol·licitant de l'ajuda. S'indicarà el nom, cognoms, data de naixement i NIF o NIE de les persones que integren la unitat de convivència. Si alguna de les persones convivents d'edat inferior a 14 anys no disposa de NIF només s'indicarà la seua data de naixement. Així mateix, es prestarà el consentiment per cada integrant de la unitat de convivència major de 14 anys per a l'obtenció de les dades necessàries per a la concessió de les ajudes de les diferents Administracions públiques. En el cas dels menors de catorze anys, el consentiment es prestarà pel titular de la pàtria potestat o tutela.  
  
5. Els sol·licitants que, estant obligats, no hagueren presentat la declaració de renda en 2021, no tindran dret a aquestes ajudes.  
  
  
Article 5. Import de l'ajuda  
S'estableixen dos trams d'ajuda en funció del nivell d'ingressos bruts anuals acreditat per la unitat familiar i el pes de la càrrega financera hipotecària sobre els ingressos nets anuals.  
a) Per a ingressos bruts anuals iguals o inferiors 25.200 euros i una càrrega financera sobre ingressos nets anuals igual o superior al 40 %: ajuda de 600 euros.  
b) Per a ingressos bruts anuals iguals o inferiors 33.600 euros i superiors a 25.200 euros i una càrrega financera sobre ingressos nets anuals igual o superior al 50 %: ajuda de 300 euros.  
  
Article 6. Termini i forma de presentació de sol·licituds  
1. El termini per a la sol·licitud de cita prèvia per a la presentació de sol·licituds s'iniciarà a les 09.00 hores de l'endemà de la publicació d'aquest decret i finalitzarà a les 23.59 del dia 15 de setembre de 2023.  
  
2. Les sol·licituds es presentaran de manera telemàtica en la seu electrònica de la Generalitat Valenciana a través del procediment «Sol·licitud de mesures extraordinàries de suport als col·lectius més vulnerables amb hipoteques a tipus d'interés variable». En la pàgina web de la Conselleria d'Hisenda i Model Econòmic estarà disponible la informació sobre la convocatòria i s'habilitarà un accés a la seu electrònica per a formular la sol·licitud.  
3. La presentació de les sol·licituds s'efectuarà realitzant dos tràmits:  
a) Tràmit u: Sol·licitud de data i franja horària per a presentar la sol·licitud (no requereix signatura electrònica). Per a sol·licitar l'assignació de data i franja horària per a presentar la sol·licitud, s'accedirà al procediment telemàtic «Sol·licitud de cita prèvia per a la presentació de la sol·licitud de mesures extraordinàries de suport als col·lectius més vulnerables amb hipoteques a tipus d'interés variable». En aquest tràmit només haurà d'introduir-se la identificació del sol·licitant de les ajudes (no del representant), un correu electrònic i un telèfon de contacte. El sistema informarà de la franja de temps i dia assignat per a presentar la sol·licitud.  
b) Tràmit dos: Presentació de la sol·licitud (requereix signatura electrònica). Dins de la franja assignada, s'accedirà al procediment «Presentació de la sol·licitud de mesures extraordinàries de suport als col·lectius més vulnerables amb hipoteques a tipus d'interés variable, a través del qual es presentarà la sol·licitud».  
4. Si el tràmit dos es realitza en la franja de temps assignada, el sistema retrotraurà la data de presentació de la sol·licitud al moment en què es va completar el tràmit u, sempre que aquesta sol·licitud continga tota la informació necessària per a comprovar que es compleixen els requisits per a ser beneficiari o beneficiària i que, per tant, es puga realitzar el càlcul de la subvenció. En cas contrari la data de presentació serà la data en què la informació estiga completa. Si la sol·licitud no es presentara en el període assignat per al tràmit dos, s'entendrà no presentada la sol·licitud.  
5. Per a realitzar el tràmit dos s'haurà de disposar d'un sistema de signatura electrònica admés per la seu electrònica de la Generalitat (https://sede.gva.es/va/sistemes-d-identificacio-i-signatura-acceptats).  
6. La presentació de sol·licituds mitjançant representant requerirà l'acreditació d'aquesta representació per qualsevol dels següents mitjans:  
a) a través del registre de representants de la Generalitat (https://www.accv.es/servicios/ciudadanos-y-autonomos/registro-de-representantes/) o a través del Registre Electrònic d'Apoderaments de l'Administració General de l'Estat: (https://sede.administracion.gob.es/pag\_sede/servicioselectronicos/registroelectronicodeapoderamientos.html).  
b) adjuntat a la sol·licitud una autorització de representació conforme amb el model que s'inclou com a annex I.  
No obstant això, quan la representació l'ostente una persona física o jurídica que haja sigut expressament habilitada per a presentar les sol·licituds d'aquestes ajudes en representació de tercers es presumirà la validesa de la representació. En aquest cas, la persona o entitat habilitada presentarà juntament amb la sol·licitud una còpia escanejada de l'autorització de representació.  
7. Qualsevol sol·licitud presentada seguint un procediment diferent del descrit en aquest article serà inadmesa.  
8. Només podrà presentar-se una sol·licitud per cada sol·licitant. En el cas que una persona sol·licitant presentara diverses sol·licituds en el termini o franja de temps assignat per a això en el tràmit de cita prèvia, només s'admetrà l'última presentada.  
9. Les incidències de tramitació electrònica relacionades amb qüestions tecnicoinformàtiques s'atendran a través de l'adreça de correu electrònic que s'indicarà en la seu electrònica de la Generalitat.  
  
10. L'òrgan gestor de les ajudes recaptarà de l'AEAT i de qualsevol altra administració o entitat pública, la informació estrictament necessària per a l'atorgament de les ajudes. Les dades obtingudes només podran ser utilitzats per a la concessió i control d'aquestes ajudes i totes les persones que intervinguen en el procediment estaran subjectes al deure de confidencialitat al qual es refereix l'article 5.1.f del Reglament (UE) 2016/679.  
11. Rebuda la documentació necessària per a procedir a la concessió d'aquestes ajudes, es realitzarà el seu processament per part de la Direcció General de Tecnologies de la Informació i les Comunicacions.  
12. La presentació de la sol·licitud implica el coneixement i acceptació de les bases reguladores, i comportarà l'autorització expressa a la conselleria competent, perquè aquesta, puga verificar amb l'AEAT i, si és el cas, amb altres administracions públiques els requisits necessaris per a poder accedir a l'ajuda i determinar l'import d'aquesta.  
En el supòsit de la impossibilitat material d'obtindre algun dels documents necessaris per a la concessió o control de l'ajuda, l'òrgan competent podrà requerir al sol·licitant que el presente, o en defecte d'això, que acredite per altres mitjans els requisits a què es refereix el document.  
  
Article 7. Òrgan instructor i comissió d'avaluació  
1. Es constitueix com a òrgan instructor de l'ajuda la unitat administrativa Subdirecció General de Model Econòmic, pertanyent a la Direcció General de Model Econòmic, Finançament Autonòmic i Política Financera. En el cas que s'encomane la tramitació de les sol·licituds a una entitat col·laboradora, tal com es contempla en l'article 4 del Decret llei 7/2023, de 14 d'abril, del Consell, de mesures extraordinàries de suport a persones físiques vulnerables per a pal·liar els efectes de la pujada dels preus de l'alimentació a conseqüència de la guerra a Ucraïna i de la pujada dels tipus d'interés en els préstecs hipotecaris sobre l'habitatge habitual, l'òrgan Instructor serà l'encarregat de dur a terme la relació de col·laboració amb aquesta entitat.  
  
2. Es constituirà una comissió d'avaluació que, a la vista de l'informe facilitat per l'òrgan instructor, elevarà a l'òrgan competent per a la resolució del procediment de concessió, una proposta de resolució de concessió o denegació, si escau, de les ajudes, mitjançant un informe motivat en el qual es concrete el resultat de l'avaluació de les sol·licituds, la prelació de les sol·licituds admeses, i la quantia de la subvenció en aquelles que es propose la concessió. En el mateix informe es faran constar les sol·licituds no admeses i la seua motivació.  
  
3. La comissió d'avaluació estarà integrada pels següents membres:  
a) Presidència: la persona titular de la subdirecció general de Model Econòmic o persona en qui delegue.  
b) Vocalies:  
- La persona titular del servei de Planificació i Impuls del Model Econòmic o persona en qui delegue.  
- Tècnic/a de la Conselleria d'Hisenda i Model designat/pel director general de Model Econòmic, Finançament Autonòmic i Política Financera, o persona en qui delegue.  
c) Secretaria: una persona tècnica de les unitats administratives que instruïsquen el procediment, amb veu, però sense vot.  
4. En l'exercici de les seues competències la comissió podrà comptar amb l'assistència tècnica que estime necessària, sobre la base del perfil professional o competència tècnica d'acord amb la matèria objecte de la subvenció.  
5. A la comissió d'avaluació li serà aplicable la regulació prevista per als òrgans col·legiats en la Llei 40/2015, d'1 d'octubre, de règim jurídic del sector públic, i s'ajustaran als principis de composició i presència equilibrada entre homes i dones, establits per la Llei orgànica 3/2007, de 22 de març, per a la igualtat efectiva de dones i homes.  
  
Article 8. Procediment de concessió, resolució i recursos  
1. El procediment de concessió serà el següent:  
a) Els sol·licitants de l'ajuda hauran d'emplenar la sol·licitud establida en l'adreça https://sede.gva.es/va/inicio/procedimientos'id\_proc=g24565, adjuntant necessàriament la documentació requerida.  
  
b) Els serveis encarregats de la tramitació de l'ajuda comprovaran cadascuna de les sol·licituds presentades per a determinar la seua elegibilitat i, si escau, la quantia individual que li corresponga.  
c) Els sol·licitants que no complisquen els requisits seran notificats per tal causa perquè en el termini improrrogable de 10 dies hàbils puguen esmenar les deficiències de la sol·licitud.  
d) La Generalitat, a través de l'òrgan competent de la concessió i una vegada finalitzat el termini de sol·licitud, podrà efectuar resolucions parcials conjuntes de beneficiaris de l'ajuda mitjançant llistat que serà objecte de publicació en el DOGV, i la concessió serà ordenada des del moment en què l'expedient del sol·licitant, a criteri de la Comissió d'Avaluació, complisca amb tots i cadascun dels requisits de la convocatòria. La concessió finalitzarà quan s'esgote el crèdit del programa pressupostari, quedant la resta de les sol·licituds fora de la convocatòria. En el cas que s'amplie el crèdit pressupostari, es reprendrà la concessió en l'ordre de les sol·licituds que van quedar fora de la primera assignació.  
e) La Generalitat transferirà al compte corrent comunicat per cadascun dels beneficiaris l'import corresponent al total de l'ajuda concedida.  
  
2. La competència per a la resolució de les ajudes contemplades en aquest decret correspondrà al conseller competent en matèria d'hisenda.  
  
3. La resolució de concessió determinarà la quantia concedida.  
4. El termini per a resoldre i notificar la resolució procedent serà fins al 31 de desembre de 2023, sense que cap cas, aquest termini puga excedir 6 de mesos des de l'entrada de la sol·licitud en la seu electrònica de la Generalitat. Transcorregut aquest termini sense que s'haja dictat i notificat resolució expressa, es produirà el silenci administratiu i la sol·licitud s'entendrà desestimada.  
5. La resolució posarà fi a la via administrativa i contra aquesta podrà interposar-se un recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 9. Mitjans de notificació i simplificació administrativa  
1. La notificació dels actes de tràmit es practicarà a través de la seu electrònica de la Generalitat (https://sede.gva.es), per al que haurà de disposar de qualsevol dels sistemes de signatura electrònica admesos en la seu electrònica de la Generalitat (https://sede.gva.es/va/sistemes-d-identificacio-i-signatura-acceptats). A tal fi es remetrà un avís a l'adreça de correu electrònic que figure en l'expedient, on s'informarà de la posada a la disposició d'una notificació en la citada seu electrònica. La falta de pràctica de l'avís no impedirà que la notificació siga considerada vàlida plenament.  
2. Per a la notificació indicada en l'apartat anterior podrà aplicar-se el codi segur de verificació com a signatura electrònica.  
3. Les resolucions es publicaran en el Diari Oficial de la Generalitat Valenciana, així com en la pàgina web de la Generalitat Valenciana (www.gva.es), en l'apartat corresponent a la Conselleria d'Hisenda i Model Econòmic.  
4. En la tramitació dels instruments jurídics de bases reguladores i convocatòries en desenvolupament d'aquest decret, així com en el procediment de concessió de les ajudes, se seguirà el procediment d'urgència i es reduiran tots els terminis a la meitat, excepte el de presentació de sol·licituds, esmena de documentació i recursos.  
  
Article 10. Control intern  
Els expedients de concessió de subvencions derivades a què fa referència aquest decret, no se sotmetran a la fiscalització prèvia de la Intervenció General prevista en les lletres a i b de l'apartat 2 de l'article 100 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Aquestes despeses seran objecte de control financer o, si molt convé, d'auditoria pública, que seran exercits segons determina aquesta llei.  
  
Article 11. Tractament de dades de caràcter personal  
La participació en aquesta convocatòria comportarà el tractament de dades de caràcter personal de les persones sol·licitants per part de la Conselleria d'Hisenda i Model Econòmic. Així mateix, se l'informa de:  
  
1. Responsable del tractament: Conselleria d'Hisenda i Model Econòmic.  
2. Finalitat del tractament i tractaments afectats: atendre la sol·licitud presentada conforme amb el que s'estableix en la convocatòria, en les bases reguladores, en la Llei general de subvencions i la seua normativa de desplegament i, supletòriament, en la Llei de procediment administratiu comú de les administracions públiques (vegeu Registre d'Activitats del Tractament).  
3. Origen de les dades: les dades personals recollides procedeixen de les sol·licituds presentades per la persona interessada o pel seu representant.  
4. Registre d'Activitats de Tractament:  
http://hisenda.gva.es/va/registre-de-tractament-de-dades  
5. Drets de les persones sol·licitants:  
a) Dret de les persones interessades  
Les persones interessades tenen dret a sol·licitar l'accés a les seues dades personals, la rectificació o supressió d'aquests, la limitació del seu tractament o a oposar-se a aquest. Per a exercitar els drets haurà de presentar un escrit davant la Sotssecretaria de la Conselleria d'Hisenda i Model Econòmic.  
Haurà d'especificar quin d'aquests drets sol·licita que siga satisfet. També podrà exercitar els seus drets de manera telemàtica a través del següent enllaç: http://www.gva.es/proc19970.  
b) Reclamació davant l'Agència Espanyola de Protecció de Dades:  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible des de la pàgina web: https://www.aepd.es/  
  
6. Delegat o delegada de Protecció de Dades:  
En tot cas, les persones sol·licitants podran contactar amb el delegat o delegada de Protecció de Dades de la Generalitat Valenciana a través de:  
Adreça electrònica: bzg@rvh.jd  
Adreça postal: passeig de l'Albereda, 16 - 46263 València  
7. Més informació de protecció de dades:  
http://www.gva.es/downloads/publicados/pr/texto\_informacion\_adicional.pdf  
  
Article 12. Compatibilitat de les ajudes  
Aquestes ajudes seran compatibles amb qualssevol altres subvencions, ajudes, ingressos o recursos per a la mateixa finalitat, procedents de qualssevol Administracions o ens públics o privats, locals, autonòmics, estatals, de la Unió Europea o d'organismes internacionals.  
  
  
Article 13. Normativa de la Unió Europea en matèria d'ajudes d'Estat  
  
En relació amb el compliment de la normativa d'ajudes d'Estat, l'ajuda que es regula en el present decret es configura com no subjecta a l'article 107.1 del Tractat de Funcionament de la Unió Europea (TFUE), puix que els destinataris són exclusivament persones físiques amb un préstec hipotecari a tipus d'interés variable destinat a l'adquisició del seu habitatge habitual, i en conseqüència se situen fora de l'àmbit d'aplicació de l'apartat 2 de la Comunicació de la Comissió 2016/C 262/01 relativa al concepte d'ajuda estatal conformement amb el que es disposa en l'article 107, apartat 1, del Tractat de Funcionament de la Unió Europea.  
  
  
DISPOSICIONS ADDICIONALS  
  
Primera. Col·laboració interadministrativa  
A fi de dotar amb els instruments necessaris per a la gestió urgent de les ajudes derivades del desenvolupament d'aquest decret i amb criteris de simplificació administrativa, la Generalitat Valenciana podrà sol·licitar a l'Agència Estatal de l'Administració Tributària; a l'Agència Tributària Valenciana i a altres administracions públiques que consideren necessari, les dades imprescindibles per a la seua correcta tramitació, d'acord amb els principis de col·laboració interadministrativa i eficiència en la gestió, sempre amb autorització prèvia del sol·licitant de l'ajuda.  
  
Segona. Dades personals identificatives de les persones beneficiàries d'aquestes ajudes  
A l'efecte d'aquest decret i altra normativa de desenvolupament, la referència a les dades personals identificatives de les persones beneficiàries d'aquesta ajuda inclou les seues dades bancàries.  
  
  
DISPOSICIONS FINALS  
  
Primera. Habilitació per al desplegament reglamentari  
Es faculta al conseller d'Hisenda i Model Econòmic per a adoptar les disposicions necessàries per al desplegament i aplicació d'aquest decret.  
  
Segona. Data d'efectes  
Aquest decret farà efecte des de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 19 de maig de 2023  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCÍA  
  
  
  
ANNEX I  
Model de representació per a la tramitació de la sol·licitud d'ajuda del programa destinat a persones físiques amb préstec hipotecari sobre l'habitatge habitual en règim de tipus d'interés variable  
  
  
PERSONA REPRESENTADA: El Sr./la Sra. …………………………………………………………....................................... amb NIF/NIE …………………………..………. i domicili a …………………….……………….……………….……………………………………...  
  
Atorga la seua representació perquè realitze en el seu nom la presentació i tramitació de la sol·licitud de les ajudes del programa destinat a persones físiques amb préstec hipotecari sobre l'habitatge habitual en règim de tipus d'interés variable, aprovat pel Decret llei 7/2023, de 14 d'abril, del Consell, de mesures extraordinàries de suport a persones físiques vulnerables per a pal·liar els efectes de la pujada dels preus de l'alimentació a conseqüència de la guerra a Ucraïna i de la pujada dels tipus d'interés en els préstecs hipotecaris sobre l'habitatge habitual, a:  
  
  
PERSONA REPRESENTANT:  
…………………………………………………………………………,  
amb NIF/NIE ………………..……….,  
  
Així mateix, les persones signants autoritzen que les seues dades personals siguen tractades de manera automatitzada als exclusius efectes de la tramitació de l'ajuda sol·licitada.  
………………………………………, ……… d ………….……………… de 2023  
(Signatura de la persona atorgant) (Signatura o segell de la persona representant)  
La persona atorgant La persona representant  
  
  
  
  
De conformitat amb la legislació, europea i espanyola, en protecció de dades de caràcter personal, les dades que ens proporcione seran tractats, en qualitat de responsable i en l'exercici de les competències atribuïdes per la Conselleria d'Hisenda i Model Econòmic, amb la finalitat de gestionar l'objecte de la instància presentada, vosté podrà exercitar els drets d'accés, rectificació, supressió, limitació o oposició, presentant un escrit en el registre d'entrada de la Conselleria, així com, si escau, podrà reclamar davant l'Agència Espanyola de Protecció de Dades, en el supòsit de no haver obtingut satisfacció en l'exercici dels drets. Més informació sobre el tractament de les dades en https://hisenda.gva.es/va/registre-de-tractament-de-dades


Còpia Permalink ELI